ยืดเวลา 15 วัน สอบโกง ศธ. พัวพัน 24 คน
ประธานคณะกรรมการสืบสวนข้อเท็จจริงการทุจริตเงินกองทุนเสมาพัฒนาชีวิต ขอขยายเวลาสืบสวนเพิ่มอีก 15 วัน จากสิ้นเดือน เม.ย. คาดได้ข้อสรุปกลางเดือน พ.ค.นี้ แจงเหตุมีเอกสารและข้อมูลให้ตรวจสอบจำนวนมาก เตรียมเชิญผู้เกี่ยวข้องระดับเจ้าหน้าที่ 19 คนมาให้ข้อมูล ดูเส้นทางการขออนุมัติและการเบิกถอนโอนเงินจากบัญชีธนาคาร ด้านบอร์ด ป.ป.ท.จ่ออนุมัติไต่สวนขบวนการงาบเงินกองทุนเสมาฯ เร่งรวบรวมพยานหลักฐานพัวพันข้าราชการ ศธ.อีก 24 คน ประสาน ปปง.เช็กเส้นทางการเงิน 22 บัญชีที่ได้รับโอนจากหัวโจกอดีต ขรก.หญิงซี 8,ความคืบหน้าการสืบสวนข้อเท็จจริงการทุจริตเงินกองทุนเสมาพัฒนาชีวิต กระทรวงศึกษาธิการ (ศธ.) เมื่อวันที่ 23 เม.ย. นายอรรถพล ตรึกตรอง ผู้ตรวจราชการกระทรวงศึกษาธิการ ในฐานะประธานคณะกรรมการสืบสวนข้อเท็จจริงการทุจริตเงินกองทุนเสมาพัฒนาชีวิต เปิดเผยภายหลังการประชุมคณะ กรรมการสืบสวนฯ ว่า ขณะนี้อดีตปลัด ศธ. และอดีต รองปลัด ศธ. ได้ส่งเอกสารชี้แจงการดำเนินการกองทุนเสมาฯมาให้คณะกรรมการพิจารณาเกือบครบแล้ว เหลืออีก 2-3 คนที่ได้ขอเอกสารจากคณะกรรมการจำนวนมาก ดังนั้น คณะกรรมการอาจจะตัดประเด็นที่ให้อดีตปลัด ศธ. และอดีตรองปลัด ศธ. ชี้แจงออกไป เนื่องจากเจตนาที่ให้ชี้แจงเพราะอยากให้ยืนยันในเรื่องการใช้ดุลพินิจในการเสนองานหรือการสั่งการ และเนื่องจากมีเอกสารที่เกี่ยวข้องและข้อมูลจำนวนมาก ดังนั้น คณะกรรมการสืบสวนฯคิดว่าคงไม่สามารถสรุปได้ทันภายในสิ้นเดือน เม.ย.นี้ ตนจะเสนอ รมว.ศธ. ขอให้ขยายเวลาการสืบสวนออก ไปอีก 15 วัน คาดว่ากลางเดือน พ.ค. น่าจะได้ข้อสรุป,นายอรรถพลกล่าวต่อไปว่า สาเหตุที่ต้องขอเลื่อนสรุปผลการสืบสวนเนื่องจากต้องตรวจสอบผู้ที่ลงนามเบิกถอนเงินว่า ได้ใช้ความระมัดระวังเพียงใด และกลุ่มที่รับผิดชอบงานบัญชีได้กำหนดมาตรการการส่งใบเสร็จรับเงินไว้หรือไม่ อย่างไร เพราะสังเกตเห็นว่าสถานศึกษาหลายแห่งออกใบเสร็จรับเงิน แต่ไม่ได้ถูกนำมาเก็บไว้ในบัญชี กลับถูกเก็บไว้ที่นางรจนา สินที อดีตข้าราชการระดับ 8 ที่ดูแลเรื่องนี้ และทำจนเป็นความเคยชิน จนกระทั่งหนังสือราชการบางฉบับ แทนที่จะส่งถึงปลัด ศธ. กลับส่งถึงนางรจนาโดยตรง ดังนั้น จึงต้องขอเวลา ตรวจสอบเรื่องดังกล่าวนี้เพิ่มเติม,วันที่ 25-26 เม.ย.นี้ จะเชิญผู้เกี่ยวข้องอีก 19 คนเป็นระดับเจ้าหน้าที่ เช่น ผู้มีอำนาจเซ็นเบิกถอน ผู้มีอำนาจในการจัดทำบัญชีที่จะต้องจัดเก็บเอกสารมาให้ข้อมูล ขณะนี้บางคนทำงานอยู่ที่ ศธ. บางคนไปทำงานที่อื่นแล้ว แต่จะต้องเชิญมาให้ข้อมูลเพื่อดูว่าเส้นทางการดำเนินการขณะนั้นเป็นอย่างไร เท่าที่ตรวจสอบขั้นตอนการขออนุมัติ กับตอนส่งให้ธนาคาร บางครั้งตัวเลขจำนวนเงินตรง แต่มีการสลับตำแหน่งเลขที่บัญชี ซึ่งหากมีการสลับตำแหน่งเลขบัญชีก็เท่ากับว่าจำนวนเงินที่โอนในแต่ละบัญชีก็คลาดเคลื่อนตามไปด้วย คณะกรรมการจึงอยากรู้ว่าขณะนั้นมีการตรวจสอบหรือไม่ อย่างไร และก่อนที่จะมีการเบิกถอนหรือโอนมีความละเอียดรอบคอบมากน้อยแค่ไหน นายอรรถพลกล่าว,ที่สำนักงาน ป.ป.ท. พ.ท.กรทิพย์ ดาโรจน์ เลขาธิการ ป.ป.ท. เผยความคืบหน้าการตรวจสอบการทุจริตเงินกองทุนเสมาพัฒนาชีวิตว่า มีความคืบหน้ามากกว่าร้อยละ 50 แล้ว ในวันที่ 26 เม.ย.นี้ จะมีการประชุมคณะกรรมการ ป.ป.ท. หรือบอร์ด ป.ป.ท. จะพิจารณาอนุมัติไต่สวน ยืนยันว่านอกเหนือ จากนางรจนา สินที อดีตข้าราชการซี 8 ที่ทุจริต พนักงานสอบสวน ป.ป.ท.ยังอยู่ระหว่างการแสวงหา พยานหลักฐานเพิ่มที่เกี่ยวข้องกับข้าราชการ ศธ.อีกอย่างน้อย 24 คน ตามที่ผู้ตรวจราชการ ศธ. นำข้อมูลการตรวจสอบมามอบให้ก่อนหน้า รวมถึงการประสานงานติดตามการตรวจสอบเส้นทางการเงินอย่างใกล้ชิดกับสำนักงาน ปปง. ที่ตรวจสอบบัญชีรับโอนเงินจากนางรจนาอย่างน้อย 22 บัญชี ส่วนการสอบสวนกรณีทุจริตเงินสงเคราะห์ครอบครัวผู้มีรายได้น้อย ของศูนย์คุ้มครองคนไร้ที่พึ่งทั่วประเทศ ในวันที่ 26 เม.ย.นี้ จะเสนอให้บอร์ด ป.ป.ท.พิจารณาไต่สวนจังหวัดที่เหลือด้วย,มีรายงานว่า จากทั้งหมด 76 จังหวัด เจ้าหน้าที่ ป.ป.ท. 15 ชุด ลงตรวจสอบพบการทุจริตงบศูนย์คุ้มครองคนไร้ที่พึ่ง 56 จังหวัด บอร์ด ป.ป.ท.อนุมัติไต่สวนแล้ว 33 จังหวัด มีผู้ถูกกล่าวหาเป็นระดับ ผอ.ศูนย์ฯ 35 คน มี 2 จังหวัดที่ ผอ.ศูนย์ฯคนเก่าถูกกล่าวหาด้วย นอกจากนี้ยังมีเจ้าหน้าที่และผู้สนับสนุนถูกกล่าวหารวม 123 คน ขณะที่ ป.ป.ท. ยังตรวจสอบงบฯของหน่วยงานอื่นๆคู่ขนานไปด้วย โดยอนุมัติตั้งอนุกรรมการไต่สวนการทุจริตอีก 4 เรื่อง ประกอบด้วย สหกรณ์สันกำแพง จ.เชียงใหม่ นิคมสร้างตนเอง จ.บุรีรัมย์ นิคมสร้างตนเองเชียงพิณ จ.อุดรธานี และศูนย์ประสานงานโครงการหมู่บ้าน สหกรณ์สันกำแพง จ.เชียงใหม่ มีผู้ถูกกล่าวหาโครงการละ 2 คน รวมทั้งหมด 8 คน
ประธานคณะกรรมการสืบสวนข้อเท็จจริงการทุจริตเงินกองทุนเสมาพัฒนาชีวิต ขอขยายเวลาสืบสวนเพิ่มอีก15วัน จากสิ้นเดือน เม.ย. คาดได้ข้อสรุปกลางเดือน พ.ค.นี้ แจงเหตุมีเอกสารและข้อมูลให้ตรวจสอบจำนวนมาก
กองทุนเสมาพัฒนาชีวิต,ทุจริต,กระทรวงศึกษาธิการ,ทุจริตเงินงบประมาณ,ข่าวหน้า1